
Kirkkoherra Jouni Lehikoinen: ”On armoa, että kansamme elää herätyksen aikaa”

Kirkkoherra Jouni Lehikoinen puhuu vahvoin sanoin nuorten aikuisten parissa vaikuttavasta herätyksestä ja kirkon vastuusta vastata herätyksen synnyttämiin tarpeisiin.

Suomessa on herätys. Se uudistaa ihmisiä ja voi parhaimmillaan mullistaa koko kirkon, Turun Mikaelinseurakunnan kirkkoherra Jouni Lehikoinen uskoo.
– On suurta armoa, että kansamme elää nyt herätyksen aikoja. Toivottavasti kirkko on valmis ja seurakunnista löytyy sille tilaa.
Kirkkoherran mukaan herätys näkyy esimerkiksi siinä, että kristityt tulevat koloistaan kaduille ja jotkut saavat kutsun kertoa ilosanomaa maailman äärissä asti.
– Tähän viittaa Kylväjän kesäpäivien teemakin: ”Mennään siis!”
Lehikoinen tarkoittaa kesäkuun ensimmäisenä viikonloppuna Turussa vietettäviä Lähetysyhdistys Kylväjän kesäpäiviä, joita hänen seurakuntansa on mukana järjestämässä. Kylväjä on evankelis-luterilaisen kirkon lähetysjärjestö.
Sellaista on toki nähty ennenkin, että paikallisista herätyksistä kasvaa valtakunnallisia herätyksiä, ja valtakunnallisista herätyksistä syntyy jopa maailmanhistoriaa muuttaneita lähetysliikkeitä.
Lehikoinen on vakuuttunut, että Kristuksen armolla ja totuudella täyttynyt sydän saa ihmisen liikkeelle.
– Usko saa aikaan liikettä ja rukousta. Varmasti joku saa lähetyskutsunkin ja lähtee viemään sanomaa Kristuksesta sinne, missä ihmiset eivät häntä vielä tunne.

Seurakunnilla suuri vastuu

Kirkkoherra kertoo kohtaavansa viikoittain nuoria ja nuoria aikuisia, joilla ei ole entuudestaan yhteyttä mihinkään seurakuntaan.
– He tulevat mukaan esimerkiksi Alfa-kurssille tai Disciple-raamattukouluun. Tai he ilmaantuvat kirkonpenkkiin sunnuntaina kello 10.
Tulokkaille on tyypillistä, ettei heillä ole kovin paljon tietoa kristinuskosta eikä Raamatusta.
– He kyselevät, miten Raamattua kannattaa lukea ja mitä siellä vastaan tulevat asiat tarkoittavat. Nyt tarvitaan paljon hyvää raamattuopetusta ja seurakuntayhteyttä, Jouni Lehikoinen painottaa.
Hänen mukaansa seurakunnilla on tässä valtava vastuu.
– Kirkkoon etsiytyvien ihmisten on saatava kuulla totuus Jeesuksesta eikä mitään ympäripyöreää puhetta monista totuuksista. Jos he eivät löydä ravitsevaa hengenelämää kirkosta, he etsivät sitä jostain muualta.
Uushenkisyyden piirissä on Lehikoisen havaintojen mukaan meneillään suorastaan ihmeellinen etsikkoaika.
– On vapauttavaa, että kaikki taakat saa jättää Jeesukselle. Hän on sovittanut syntimme ja voittanut sielunvihollisen, joka ei kuitenkaan luovu saalistaan helposti.
Kun joku tulee niistä vesistä Kristuksen luokse, seurakuntien työntekijöiden on tärkeää luottaa ja auttaa luottamaan pahan vallan voittajaan, Lehikoinen sanoo.
– Jeesuksen edessä sielunvihollisen on väistyttävä. Tämä voitto tulee ihmisen osaksi lahjana, ei palkintona minkäänlaisesta suorittamisesta. Jeesuksella on lääkkeet elämän lankeemuksiin ja kipuihin.

Perjantai-ilta Raamatun äärellä

Varsinais-Suomen hyvinvointialueen vammaispalveluissa ohjaajana työskentelevä Pauli Nurmi, 30, on nähnyt saman kuin hänen seurakuntansa kirkkoherra.
– Uusia ihmisiä tulee mukaan koko ajan.
Nurmi on entinen seurakuntanuori Paimiosta, joka on Turkuun muutettuaan tullut mukaan Mikaelinseurakunnan toimintaan. Hän on kutsunut muitakin nuoria aikuisia seurakuntansa Polku-yhteisöön, joka kokoontuu perjantai-iltaisin Raamatun äärelle oppimaan ja keskustelemaan.
– Mukaan on tullut monia, jotka eivät ole ennen käyneet aktiivisesti seurakunnassa. Tämä on pitänyt yhteisön perusasioissa, puheista ei tule liian monimutkaisia.
Pauli Nurmi on lähdössä mukaan Kylväjän kesäpäiviin liittyvään katutempaukseen kesäkuun ensimmäisenä lauantaina.
– Kylväjässä on mukana evankeliumin esillä pitäminen ja kehitysyhteistyö eli uskon humanitaarisempi puoli. Tämä yhdistelmä on minulle tärkeä, Nurmi kertoo.

Kasvomaalausta ja kuorotaidetta

Kylväjän ja Mikaelinseurakunnan nuoret aikuiset tarjoavat Aurajoen varrella lauantaina 6.6. pientä syötävää ja juotavaa, tekevät kasvomaalauksia, keskustelevat halukkaiden kanssa ja kutsuvat mukaan Mikaelinkirkossa samana iltana järjestettävään Majataloiltaan.
Majataloillassa ovat mukana muun muassa evankelista Ilkka Puhakka, diasporatyön erityisasiantuntija Taneli Skyttä ja Kylväjän iranilainen diasporatyöntekijä Reza. Musiikista vastaavat laulaja-näyttelijä Mikael Saari, muusikko ja kanttori Silvia Koski ja Aboa Gospel -kuoro.
Kylväjän kesäpäivillä Kuoron perustanut Silvia Koski aikoo jälleen päästää musiikin erilaisia ihmisiä yhdistävän voiman irti.
– Positiivisuus, täysillä tekeminen, rento hauskuus, välittäminen ja ilosanoman todeksi eläminen, Koski kuvailee onnistunutta yhteistä iltaa.
Hän uskoo, että livemusiikin vahva läsnäolo ja taiteen herkkä kieli ylettyy syvemmälle kuin pelkät älyä puhuttelevat sanat.
– Ja Mikaelinkirkko on jo itsessään taidetta. Ruusuköynnöksillä koristeltujen holvikaarien alla on hyvä laulaa myös yhdessä. Siinä ihminen muistaa, ettei hän ole yksin.

